## Pravilnik o uvjetima i postupku ostvarivanja prava na stanku za dojenje djeteta i prava na trudnički ili dojenački dopust s pravom na naknadu plaće

### NN 24/2009 (23.2.2009.), Pravilnik o uvjetima i postupku ostvarivanja prava na stanku za dojenje djeteta i prava na trudnički ili dojenački dopust s pravom na naknadu plaće

**MINISTARSTVO OBITELJI, BRANITELJA I MEĐUGENERACIJSKE SOLIDARNOSTI**

532

Na temelju članka 21. Zakona o rodiljnim i roditeljskim potporama (»Narodne novine«, broj 85/08. i 110/08.) ministrica obitelji, branitelja i međugeneracijske solidarnosti uz suglasnost ministra gospodarstva, rada i poduzetništva, donosi

PRAVILNIK

O UVJETIMA I POSTUPKU OSTVARIVANJA PRAVA NA STANKU ZA DOJENJE DJETETA I PRAVA NA TRUDNIČKI ILI DOJENAČKI DOPUST S PRAVOM NA NAKNADU PLAĆE

Članak 1.

Ovim se Pravilnikom propisuju uvjeti i postupak ostvarivanja prava zaposlene majke i samozaposlene majke na stanku za dojenje djeteta (u daljnjem tekstu: stanka), prava na trudnički ili dojenački dopust zaposlene trudnice ili majke koja doji dijete, te način obračunavanja i isplate naknade plaće za vrijeme korištenja stanke, odnosno način ostvarivanja naknade plaće za vrijeme korištenja trudničkog ili dojenačkog dopusta.

1. Stanka za dojenje djeteta

Članak 2.

(1) Zaposlena majka i samozaposlena majka, koja namjerava koristiti pravo na stanku iz članka 19. Zakona o rodiljnim i roditeljskim potporama (u daljnjem tekstu: Zakon), dužna je o svojoj namjeri obavijestiti poslodavca i podnijeti zahtjev nadležnoj ustrojbenoj jedinici Hrvatskog zavoda za zdravstveno osiguranje, na čijem području ima prebivalište ili stalni, odnosno privremeni boravak (u daljnjem tekstu: nadležna ustrojbena jedinica Zavoda), najmanje 30 dana prije dana početka korištenja toga prava.

(2) Na temelju pisanog zahtjeva iz stavka 1. ovoga članka, potvrde izabranog doktora/ice medicine specijaliste/ice pedijatra/ice da majka doji dijete, potvrde poslodavca da majka radi u punom radnom vremenu, nadležna ustrojbena jedinica Zavoda donosi rješenje o pravu na stanku.

(3) Tijekom korištenja prava na stanku majka je dužna svaka dva mjeseca dostaviti nadležnoj ustrojbenoj jedinici Zavoda novu potvrdu izabranog/ne doktora/ice medicine specijaliste/ice pedijatra/ice da doji dijete.

(4) Majka je dužna nadležnoj ustrojbenoj jedinici Zavoda u roku od 8 dana pisanim putem prijaviti svaku promjenu koja utječe na gubitak prava na stanku.

(5) O prestanku prava na stanku prije isteka razdoblja utvrđenog za korištenje tog prava nadležna ustrojbena jedinica Zavoda donosi rješenje.

(6) Rješenje iz stavka 2. i 5. ovoga članka, nadležna ustrojbena jedinica Zavoda donosi u roku od 8 dana od dana zaprimanja prijave o promjeni i dostavlja se majci i njezinom poslodavcu.

Članak 3.

Iznimno od članka 2. ovoga Pravilnika, pravo na stanku miruje za vrijeme dok se zaposlena majka ili samozaposlena majka nalazi na bolovanju prema propisima iz obveznog zdravstvenog osiguranja.

Članak 4.

(1) Zaposlena majka i samozaposlena majka za vrijeme korištenja prava na stanku iz članka 2. ovoga Pravilnika, ima pravo na naknadu plaće koja iznosi 100% proračunske osnovice, preračunate na satnu osnovicu za mjesec za koji se obračunava naknada plaće, pod uvjetom da ispunjava staž osiguranja propisan člankom 24. stavkom 9. Zakona.

(2) Zaposlena majka i samozaposlena majka, koja ne ispunjava uvjet staža osiguranja iz stavka 1. ovoga članka, ima pravo na naknadu plaće koja iznosi 50% proračunske osnovice, preračunate na satnu osnovicu za mjesec za koji se obračunava naknada plaće.

(3) Pod proračunskom satnom osnovicom iz stavka 1. i 2. ovoga članka podrazumijeva se propisani postotni iznos proračunske osnovice obračunat na svoju satnu vrijednost s obzirom na puno radno vrijeme u mjesecu za koji se obračunava naknada plaće.

Članak 5.

Naknadu plaće iz članka 4. ovoga Pravilnika obračunava i isplaćuje nadležna ustrojbena jedinica Zavoda, a na teret sredstava državnog proračuna, sukladno članku 54. Zakona.

2. Trudnički ili dojenački dopust zaposlene trudnice i majke koja doji dijete

Članak 6.

Zaposlena trudnica ili majka koja doji dijete, a radi na poslovima koji su štetni po njezino zdravlje i zdravlje djeteta koje doji, ima pravo na trudnički ili dojenački dopust, ako joj poslodavac prema propisima o radu i zaštiti na radu ne omogući obavljanje drugih odgovarajućih poslova.

Članak 7.

Ocjenu o poslovima koji mogu biti štetni po zdravlje zaposlene trudnice i majke koja doji, odnosno djetetov život i zdravlje, utvrđuje ovlašteni liječnik prema posebnom propisu.

Članak 8.

(1) Pravo na trudnički ili dojenački dopust zaposlena trudnica ili majka koja doji dijete, ostvaruje temeljem akta (rješenja, odluke) poslodavca donesenog na osnovu njezinog pisanog zahtjeva i potvrde ovlaštenog doktora/ice medicine, specijaliste/ice ginekologa/inje da je trudna, odnosno specijaliste/ice pedijatra/ice da doji dijete.

(2) Akt iz stavka 1. ovoga članka poslodavac donosi u roku od 8 dana od dana zaprimanja zahtjeva, a ako poslodavac u navedenom roku ne donese rješenje, smatrat će se da je pravo priznao od idućeg dana nakon što je taj rok istekao.

(3) Aktom iz stavka 1. ovoga članka, zaposlenoj trudnici ili majci koja doji dijete, pravo na trudnički ili dojenački dopust s pravom na naknadu plaće u visini njezine pripadajuće plaće, priznaje se s danom donošenja tog rješenja, a do dana stjecanja prava na rodiljni dopust ili do navršene godine dana djetetovog života.

(4) Prava utvrđena aktom iz stavka 1. ovoga članka ostvaruju se putem i na teret sredstava poslodavca.

(5) Akt iz stavka 1. ovoga članka poslodavac je obvezan dostaviti zaposlenoj trudnici ili majci koja doji dijete te nadležnoj ustrojbenoj jedinici Zavoda u roku od 8 dana od dana donošenja.

Članak 9.

Zaposlena trudnica ili majka koja doji dijete, za vrijeme korištenja trudničkog ili dojenačkog dopusta, nema pravo na bolovanje prema propisima iz obveznog zdravstvenog osiguranja.

Članak 10.

Stupanjem na snagu ovoga Pravilnika prestaje važiti Pravilnik o uvjetima i postupku ostvarivanja prava na stanku za dojenje djeteta (»Narodne novine«, broj 103/96.) i Pravilnik o uvjetima i postupku stjecanja prava na dopust trudnice ili žene koja doji dijete (»Narodne novine«, broj 103/96.)

Članak 11.

Ovaj Pravilnik stupa na snagu danom objave u »Narodnim novinama«.

Klasa: 550-02/08-0002/17

Urbroj: 519-06/4-1-09-BR-32

Zagreb, 29. siječnja 2009.

Potpredsjednica Vlade i
ministrica obitelji, branitelja
i međugeneracijske solidarnosti
Jadranka Kosor, dipl. iur., v. r.

Pravilnik, NN 24/2009-532